0137.xml
داعش نے مغوی امریکی صحافی کے قتل کی ویڈیو جاری کردی
واشنگٹن ۔ 20 اگست (اے پی پی) داعش نے مغوی امریکی صحافی کے قتل کی ویڈیو جاری کردی ۔ ’اسلامک اسٹیٹ ان عراق اینڈسیریا‘ کے عسکریت پسندوں کی طرف سے جاری ویڈیو میں مغوی امریکی صحافی کا سر قلم کرتے ہوئے دکھایا گیا ہے۔ وائٹ ہاؤس کے مطابق امریکی انٹیلی جنس ایجنسیاں اس ویڈیو کی اصلیت کے بارے میں تحقیقات کر رہی ہیں۔وائٹ ہاؤس کی ایک ترجمان کا کہنا تھا کہ اگر یہ ویڈیو اصلی ہے تو ان کی حکومت اس سفاکانہ قتل کی مذمت اور متاثرہ صحافی کے اہلخانہ اور دوستوں کے ساتھ دلی ہمدردی اور دکھ کا اظہار کرتی ہے۔واضح رہے کہ امریکی صحافی جمیز فولی 2 سال پہلے شام سے لاپتہ ہو گئے تھے۔
APP
20.08.14
0137p.xml
امریکی صحافی کی ہلاکت کی ویڈیو جاری کر دی گئی امریکہ ویڈیو کی تصدیق کرنے کی کوشش کر رہا ہے ،وائٹ ہاوس
واشنگٹن (مانیٹرنگ ڈیسک) امریکہ نے کہا ہے کہ وہ اس ویڈیو کی تصدیق کرنے کی کوشش کر رہا ہے جس میں شدت پسند گروپ دولت اسلامیہ کے جنگجوؤں کو ایک امریکی صحافی جیمز فولی کا سر تن سے جدا کرتے ہوئے دکھایا گیا ۔وڈیو کی آزاد ذرائع سے تصدیق نہیں ہو سکی تاہم وائٹ ہاؤس نے کہا کہ یہ وڈیو حقیقی ثابت ہوئی تو امریکہ کو اس بہیمانہ قتل سے دھچکا لگے گا ۔دولت اسلامیہ نے انٹرنیٹ پر ایک ویڈیو جاری کی ہے جس میں مبینہ طور پر ایک امریکی صحافی کو ہلاک کرتے ہوئے دکھایا گیا ۔ شدت پسندوں نے ہلاک ہونے والے شخص کا تعارف جیمز فولی کے نام سے کروایا ہے جنھیں 2012 کے اواخر میں شام میں مغوی بنایا گیا تھا۔
daily_insaf
21.08.14